DE HAACH – Yn de Fryske Wâlden kin wol nei skaaljegas boarre wurde. Dat docht bliken út dokuminten dy’t minister fan ekonomyske saken Henk Kamp dizze wike nei de Twadde Keamer stjoerd hat. Parten fan Tytsjerksteradiel, Achtkarspelen en Smellingerlân soene dêr gaadlik foar wêze.

It is it twadde gebiet yn Fryslân dat oanwiisd wurdt as ûndersyksgebiet foar skaaljegaswinning. Yn Súdeast-Fryslân soe dat ek kinne, neffens Kamp. It Fryske provinsjebestjoer is net wiis mei de plannen en steurt him deroan dat sokke plannen sûnder oerlis mei de provinsje nei de Keamer stjoerd wurde. Deputearre Sietske Poepjes sil de mnister om útlis freegje.

Skaaljegas (ek wol: skealjegas) is gas dat mei gemikalyen út stienlagen ûnder de grûn weihelle wurdt. De gefolgen foar it miljeu en foar de stabiliteit fan ‘e ûndergrûn binne net dúdlik. Dêrtroch is der in protte ferset tsjin.

It is it twadde berjocht hjoed dat de yndruk jout dat De Haach de ekonomyske belangen fan de Rânestêd heger oanslacht as it wolwêzen fan de Friezen. It oare giet oer plannen om minder ûnderhâld út te fieren oan Fryske seediken. De reaksjes op ‘e sosjale media en nijswebsteeën binne frijwat anty-Hollânsk.